MUNICIPIUL MARGHITA
JUDEȚUL BIHOR

[bookmark: _GoBack]                                                                        ANEXA la H.C.L ……/…………………

Procedura de organizare şi desfăşurare a concursului sau a examenului pentru ocuparea funcţiei publice de execuţie specifice de poliţist local, vacantă/temporar vacantă

Cap. I DISPOZIŢII GENERALE PRIVIND ORGANIZAREA CONCURSULUI SAU EXAMENULUI

Art.1. Prezentul regulament cuprinde organizarea şi desfăşurarea de principiu a concursului sau examenului pentru ocuparea funcţiei publice de execuţie specifice de poliţist local, temporar vacant, din cadrul Poliţiei Locale Marghita – compartimentul ordine publică şi rutieră, compartimentul disciplina în construcții și afișajul stradal, compartimentul control comercial, compartimentul protecția mediului.
Art.2. Acest regulament se aplică în cadrul Poliţiei Locale Marghita.
Art.3. Funcţia publică de execuţie specifică de poliţist local, temporar vacantă/vacantă, din cadrul Poliţiei Locale Marghita se ocupă potrivit prevederilor Ordonanței de urgență nr. 57 din 3 iulie 2019-privind Codul administrativ și a H.G. nr.611/2008, pentru aprobarea normelor privind organizarea şi dezvoltarea carierei funcţionarilor publici, actualizată şi pe baza prezentului regulament.
Art.4. Anunţul de concurs cuprinzând condiţiile de participare, condiţiile de desfăşurare a concursului, bibliografia şi/sau tematica şi alte date necesare desfăşurării concursului se afişează la sediul Primăriei Municipiului Marghita și pe pagina de internet a instituţiei .
Art.5. În vederea organizării şi desfăşurării concursului se constituie comisia de concurs respectiv comisia de soluţionare a contestaţiilor, în condiţiile prevăzute de Ordonanța de urgență nr. 57/2019-privind Codul administrativ  și a Hotărârii..nr.611/2008, pentru aprobarea normelor privind organizarea şi dezvoltarea carierei funcţionarilor publici, actualizată.

Cap. II ACTIVITĂŢI PREMERGĂTOARE DESFĂŞURĂRII CONCURSULUI/EXAMENULUI

Art.6. Desfăşurarea concursului sau examenului constă în etapele cuprinse între prima zi de depunere a dosarelor candidaţilor şi formularea propunerilor de numire în funcţiile publice vacante și temporar vacante pentru care s-a organizat concursul.
Art.7. Perioada de depunere a dosarelor de concurs se va stabili prin anunţul de concurs.
Art.8. În vederea participării la concurs, candidaţii depun în termenul stabilit prin anunţul de concurs, dosarul de concurs, care va conţine:
a) formularul de înscriere;
b) curriculum vitae, modelul comun european; 
c) copia actului de identitate;
d) copii ale diplomelor de studii, certificatelor şi altor documente care atestă efectuarea unor specializări şi perfecţionări;
e) copie a diplomei de master în domeniul administraţiei publice, management ori în specialitatea studiilor necesare exercitării funcţiei publice, după caz, în situaţia în care diploma de absolvire sau de licenţă a candidatului nu este echivalentă cu diploma de studii universitare de master în specialitate, conform prevederilor art. 153 alin. (2) din Legea educaţiei naţionale nr. 1/2011, cu modificările şi completările ulterioare;
f) copia carnetului de muncă şi a adeverinţei eliberate de angajator pentru perioada lucrată, care să ateste vechimea în muncă şi în specialitatea studiilor solicitate pentru ocuparea postului/funcţiei sau pentru exercitarea profesiei;
g) copia adeverinţei care atestă starea de sănătate corespunzătoare, eliberată cu cel mult 6 luni anterior derulării concursului de către medicul de familie al candidatului;
h) copia adeverinţei care atestă starea de sănătate corespunzătoare pentru efort fizic, în cazul funcţiilor publice pentru a căror ocupare este necesară îndeplinirea unor condiţii specifice care implică efort fizic şi se testează prin probă suplimentară;
i) cazierul judiciar;
j) declaraţia pe propria răspundere, prin completarea rubricii corespunzătoare din formularul de înscriere, sau adeverinţa care să ateste lipsa calităţii de lucrător al Securităţii sau colaborator al acesteia, în condiţiile prevăzute de legislaţia specifică;
k) aviz psihologic cu confirmarea apt psihologic pentru permis port armă, eliberat de psiholog autorizat în domeniul Siguranţei şi Apărării Naţionale;
l) permis de conducere (xerocopie), minim categoria B;

Art.9. Copiile actelor solicitate se prezintă însoţite de documentele originale, care se certifică pentru conformitatea cu originalul de către secretarul comisiei de concurs.
Art.10. Relaţii suplimentare se vor putea obţine la sediul Primăriei Municipiului Marghita, din prima zi de afişare / publicare a anunţului de concurs.

Cap. III DESFĂŞURAREA PROPRIU-ZISĂ A CONCURSULUI SAU EXAMENULUI

Art.11. Concursul sau examenul pentru ocuparea funcţiei publice de execuţie specifice de poliţist local constă în 4 etape succesive, după cum urmează:
· Selecţia dosarelor de înscriere;
· Proba sportivă;
· Proba scrisă;
· Interviul.
Art.12. Selecţia dosarelor de înscriere
Comisia de concurs are obligaţia de a selecta dosarele de concurs pe baza îndeplinirii condiţiilor de participare la concurs, conform H.G.nr.611/2008, actualizată şi a prezentului regulament,în maximum 5 zile lucrătoare de la data expirării termenului de depunere a dosarelor.Rezultatele se afişează la sediul Primăriei Municipiului Marghita și pe pagina de internet a instituţiei.

Art.13. Proba sportivă 

1. Proba suplimentară se desfăşoară ulterior afişării rezultatelor la selecţia dosarelor, dar nu mai târziu de data prevăzută în anunţul de concurs pentru proba scrisă şi se gestionează de către unul sau mai mulţi experţi în domeniu, la solicitarea şi prin grija autorităţii sau instituţiei publice organizatoare a concursului. Expertul nu este membru al comisiei de concurs sau, după caz, al comisiei de soluţionare a contestaţiilor.
2. Proba suplimentară se desfăşoară cu respectarea principiilor prevăzute de prezenta hotărâre, potrivit procedurii/procedurilor aprobate la nivelul autorităţii sau instituţiei publice şi publicate pe pagina de internet a acesteia. 


A) descrierea probei suplimentare;
       1.- toate probele sportive sunt obligatorii. Nesusţinerea unei probe sau abandonul au ca efect eliminarea din concurs a candidatului.
       2.- probele se susţin în aceeaşi zi, în următoarea ordine: alergare - viteză, alergare - rezistenţă.
       3.- indiferent de cauze/motive, nu se admit reexaminări, repetări sau contestaţii.
       4.- proba sportivă constă din:
         Alergarea de viteză- 50 m bărbați și femei
         Alergarea de rezistență - 1000 m bărbați și 800 m femei
       5.- precizări tehnice și metodice privind efectuare probelor:
                  A   proba de alergare-viteză
      - se execută cu startul din picioare, în serii de maxim 2 candidaţi
      - cronometrul pornește la mișcarea primului candidat,
      - startul greșit(plecarea înaintea semnalului acustic) se reia. La al doilea start greșit, candidatul este declarat respins,
      - candidații care se ciocnesc în timpul alergării și cad sau care se împiedică ori alunecă din cauza suprafeței de alergare se consideră că nu au parcurs traseul și vor relua proba o singură dată, la sfârșitul seriei din care fac parte.
                  B. proba de alergare- rezistență
      - se execută cu startul din picioare, în serii de maxim 5 candidaţi
      - cronometrul pornește la mișcarea primului candidat,
      - startul greșit(plecarea înaintea semnalului acustic) se reia. La al doilea start greșit, candidatul este declarat respins,
      - candidații care se ciocnesc în timpul alergării și cad sau care se împiedică ori alunecă din cauza suprafeței de alergare se consideră că nu au parcurs traseul și vor relua proba o singură dată, la sfârșitul seriei din care fac parte.

B) Modalitatea de evaluare şi de stabilire a rezultatului «admis» sau «respins»;
       1. - proba sportivă este eliminatorie, se desfăşoară după selecţia dosarelor şi se evaluează cu calificativul "admis" sau "respins". Pot participa la proba sportivă a concursului de recrutare numai candidaţii declaraţi "admis" la selecţia dosarelor de înscriere,
        2. - toate probele sportive sunt obligatorii. Nesusţinerea unei probe sau abandonul au ca efect eliminarea din concurs a candidatului.
        3. - este declarat “admis” la proba sportivă candidatul care a îndeplinit nota minim 5, calculată pe baza mediei aritmetice a notelor de la cele două probe sportive.
        4.- performanţa obţinută de candidaţi şi calificativul acordat se consemnează în borderoul de examen.
        5.- în urma evaluării competenţelor specifice testate prin proba suplimentară de către expert/experţi se stabileşte rezultatul «admis» sau «respins», conform procedurii. În urma evaluării, expertul/experţii transmite/transmit rezultatul pentru fiecare candidat comisiei de concurs.
C) Modalitatea de comunicare a rezultatului prevăzut la lit. B)

         1. - rezultatele se comunică la sediul Primăriei Municipiului Marghita și pe pagina de internet a instituţiei.

D) Termenul de contestare şi termenul de soluţionare a contestaţiei și modalitatea de comunicare a rezultatului final al probei suplimentare.

          1. -  indiferent de cauze/motive, nu se admit reexaminări sau contestaţii,
          2. - pot participa la proba scrisă a concursului de recrutare/promovare numai candidaţii declaraţi admişi la proba suplimentară.

3. Baremele probei sportive sunt anexate prezentului regulament
  4. Proba sportivă se va desfăşura în ţinuta obligatorie de sport (adecvată anotimpului, vremii şi locului de desfăşurare a concursului).Locul, ora şi data desfăşurării probei sportive va fi stabilită prin anunţul de concurs.

Art.14. Proba scrisă

1.Pot participa la proba scrisă numai candidaţii declaraţi "admis" la proba sportivă.
2.Proba scrisă se va desfăşura la locul, ora şi data stabilită prin anunţul de concurs, cu respectarea prevederilor legale în vigoare.
3.Tematica şi/sau bibliografia necesare desfăşurării concursului vor fi aduse la cunoştinţă candidaţilor prin anunţul de concurs şi se afişează la sediul Primăriei Municipiului Marghita și pe pagina de internet a instituţiei.
4.Pentru proba scrisă punctajul este de maximum 100 de puncte. Este declarat "admis" la proba scrisă candidatul care a obţinut minimum 50 de puncte.

Art.15. Interviul

1.Pot participa la interviu numai candidaţii declaraţi "admis" la proba scrisă.
2. Interviul se susţine, de regulă, într-un termen de maximum 5 zile lucrătoare de la data susţinerii probei scrise. Data şi ora susţinerii interviului se afişează obligatoriu odată cu rezultatele la proba scrisă.
3.Interviul se realizează conform planului de interviu, întocmit de comisia de concurs în ziua desfăşurării acestei probe, pe baza criteriilor de evaluare. 
4. Criteriile de evaluare pentru stabilirea planului de interviu sunt:
a) abilităţile de comunicare;
b) capacitatea de analiză şi sinteză;
c) abilităţile impuse de funcţie;
d) motivaţia candidatului;
e) comportamentul în situaţiile de criză.
5. Punctajele maxime pentru criteriile de evaluare vor fi stabilite de comisia de concurs, iar punctajul final la interviu se stabileşte cu respectarea prevederilor legale în vigoare.
6. Pentru interviu punctajul este de maximum 100 de puncte. Este declarat "admis" la interviu candidatul care a obţinut minimum 50 de puncte.


Cap. IV DISPOZIŢII FINALE

Art.16. După afişarea rezultatelor obţinute la selecţia dosarelor, proba sportivă, proba scrisă sau interviu, candidaţii nemulţumiţi pot face contestaţie, în termen de cel mult 24 de ore de la data afişării rezultatului selecţiei dosarelor, respectiv de la data afişării rezultatului probei sportive, a probei scrise ori a interviului, la sediul Primăriei Municipiului Marghita, sub sancţiunea decăderii din acest drept, conform prevederilor legale în vigoare.
Art.17. În situaţia contestaţiilor formulate faţă de rezultatul la probele enumerate mai sus, comisia de soluţionare a contestaţiilor va proceda conform prevederilor H.G.nr.611/2008, pentru aprobarea normelor privind organizarea şi dezvoltarea carierei funcţionarilor publici, actualizată, cu modificările și completările ulterioare.
Art.18. Punctajul final se calculează prin însumarea punctajelor obţinute la proba scrisă şi interviu. Se consideră "admis" la concursul pentru ocuparea funcţiei publice de execuţie specifică de poliţist local candidatul care a obţinut cel mai mare punctaj dintre candidaţii care au concurat, cu condiţia ca să fi obţinut punctajul minim necesar de 50 de puncte.
Art.19. În termen de 15 zile de la data afişării rezultatelor finale ale concursului, compartimentul de resurse umane are obligaţia de a comunica propunerea de numire a candidatului declarat admis persoanei care are competenţa de numire în funcţia publică. Propunerea de numire se comunică în copie, în mod corespunzător, candidatului declarat admis, prin una dintre următoarele modalităţi:
a) personal, pe bază de semnătură;
b) prin scrisoare recomandată, cu confirmare de primire;
c) prin poşta electronică, cu solicitarea confirmării primirii.
Art.20. Emiterea actului administrativ de numire se face în termen de cel mult 10 zile lucrătoare de la data comunicării propunerii de numire. Fişa postului aferentă funcţiei publice se anexează la actul administrativ de numire, iar o copie a acestuia se înmânează funcţionarului public.
Art.21. Prin excepţie, la solicitarea scrisă şi motivată a candidatului declarat admis, depusă în termenul prevăzut la art. 78 din H.G. nr.611/2008, conducătorul instituţiei publice poate prelungi termenul stabilit pentru emiterea actului administrativ de numire la cel mult 31 de zile de la data comunicării propunerii de numire.
Art.22. Candidatul declarat admis la concursul de recrutare este numit, potrivit legii, în funcţia publică pentru care a candidat.
Art.23. Candidatul declarat admis la concursul de recrutare este numit în funcţia publică de execuţie specifică de poliţist local, vacant/temporar vacant, pe o perioadă nedeterminată/determinată, în condiţiile prevederilor legale în vigoare.
Art.24. Persoana numită pe o perioadă determinată, dobândeşte calitatea de funcţionar public numai pe această perioadă şi nu beneficiază, la încetarea raportului de serviciu, de dreptul de a intra în corpul de rezervă al funcţionarilor publici.

